
# ТР Актаныш районы башлыгы вазыйфасын башкаручы билгеләнгән

*02.10.2012*Бүген ТР Актаныш муниципаль районы Советының чираттан тыш сессиясендә район башлыгы вазыйфасын башкаручы сайланган. Ул – Фаил Камаев. Моңа кадәр ул Актаныш муниципаль районының Башкарма комитеты җитәкчесе иде.


ТР Актаныш районы башлыгы вазыйфасын башкаручыны ТР Премьер-министры Илдар Халиков тәкъдим итте. Ул Ф.Камаевка шундый җаваплы урында уңышлар теләде һәм, теләк буларак, традицияләрне сакларга һәм район үсеше, чәчәк атуы өчен эшләргә киңәш бирде.


Исегезгә төшерик, 1998 нче елдан районны җитәкләгән Энгель Фәттахов кичә ТР фән һәм мәгариф министры итеп сайланды. Бүген сессиядә аңа карата бик күп яхшы сүзләр яңгырады. ТР Премьер-министры Энгель Фәттаховка республика Президентының Рәхмәт хатын тапшырды, ә район депутатлары аңа “Актаныш муниципаль районының Мактаулы гражданины” статусын бирделәр.


Белешмә өчен: Фаил Камаев 1969 нчы елның 3 нче маенда ТАССР Мөслим районы Салауз-Мухан авылында туган. 1992 нче елда Алабуга дәүләт педагогия институтын тәмамлаган. Мәгариф өлкәсендә эшләгән. 2005-2009 нчы елларда - Актаныш муниципаль районы башлыгы урынбасары, Актаныш авылы, Актаныш районы Советы рәисе урынбасары. 2009 нчы елның августыннан - Актаныш муниципаль районының Башкарма комитеты җитәкчесе. Өйләнгән.

*"Татар-информ" мәгълүмат агентлыгы*
ТР Актаныш районы башлыгы вазыйфасын башкаручы билгеләнгән